Foto: Hina

MILAN Bandić, zagrebački gradonačelnik i predsjednik stranke BM 365 - Stranka rada i solidarnosti, komentirajući aktualnu krizu vlasti izjavio je da je rezultat ove situacije izvjestan - ili preslagivanje u roku od dva tjedna ili mjesec dana najkasnije, ili novi izbori, a njegova stranka bit će opet rješenje, ili u preslagivanju ili na novim izborima.



"Pa ništa neočekivano. To su i politički polupismeni ljudi vidjeli da je to od početka navrnuta kruška na trešnji; da to ne bude funkcioniralo kada se stavi na čelo Vlade čovjek koji nema ni jednog zastupnika, koji nema političku težinu, političkog iskustva. U biti da potpisuje ono što koalicija odluči i dogodilo se to jučer što je bilo i očekivano", rekao je Bandić u palači Dverce komentirajući jučerašnja događanja.



Ocjenjujući prijašnju Milanovićevu Vladu rekao je kako je ona "najgora u povijesti suvremene Hrvatske, imala naoko idilu, a nisu ništa napravili", dok je aktualna Vlada prema van pokazala sukobe, ali su im rezultati u četiri mjeseca isti kao prethodnoj u četiri godine.



"Pa reći ću Vam iskreno. Bivša Vlada najgora u povijesti suverene demokratske Hrvatske imala je naoko idilu, bili su dobri, a nisu ništa napravili, nisu ništa radili. I nitko ništa nije tražio. Oni su četiri godine vratili Hrvatsku četiri godine natrag. Ovi četiri mjeseca to čine, prema vani sukobi i razlazi, nisu stabilni. A isti je rezultat i efekt bio kao i onih četiri godine", rekao je Bandić.



Kaže da je bivša Vlada upropastila četiri godine, te da se ove četiri godine mogu ispraviti - ili hitnim preslagivanjem unutar postojećih zastupnika u Saboru ili novim izborima. "Prema tome, daj Bog da ne izgubimo više od četiri mjeseca", poručio je.



Bandić: Naša stranka će opet biti rješenje



Na pitanje kako misli da će se dalje razvijati situacija, Bandić je odgovorio kako 'treba pustiti da se to odvrti'.



"Vidjet ćemo, pustite sada neka se to odvrti, ako se ne uspije presložiti, bit će izbori. Stranka rada i solidarnosti je bila rješenja, dala je podršku ovoj vlasti i bit ćemo rješenje i ubuduće, a za izbore smo spremni jučer, jer mi radimo svaki dan. Ja sam spreman 365 dana za izbore. Prema tome, nema nikakvih problema", ocijenio je.



Bandić je poručio kako će se vidjeti da će njegova stranka biti opet rješenje - ili u preslagivanju ili na novim izborima.



"Opet će biti rješenje. Ja sam vam uvijek rješenje. I kad ovi to shvate, zamislite da shvate oni koji trebaju shvatiti, od Hrvatske bi za 10 godina napravio Švicarsku, kao što sam od Zagreba napravio europsku metropolu", kazao je Bandić dodavši da bi ljudi radili i nitko ne bi ostao bez kruha.



Dodao je da je u Zagrebu u zadnjih godinu i pol dana nezaposlenost smanjena s osam i pol na šest posto, što je europski prosjek.



Poručio je kako je od novih izbora gora ova pat pazicija. "Rezultat ovoga je izvjestan - ili preslagivanje u roku od dva tjedna ili mjesec dana najkasnije, ili novi izbori", poručio je Bandić.



Bandićeve dvije kave u Vrgorcu



Na pitanje kako komentira što je jučer u Vrgorcu fotografiran sa zamjenikom predsjednika HDZ-a Milijanom Brkićem, Bandić je odgovorio da su te fotografije novinarima poslali njegovi 'bivši drugari iz SDP-a', koje zna i koji su sjedili preko puta stola.



"Dobro je da mi rade političku kampanju. Ja sam popio kavu u Vrgorcu, a Vrgorac je od Čapljine udaljen 30 kilometara. Pa gradonačelnik valjda može popiti kavu s nekim. Popio sam tamo i s prijateljima iz SDP-a isto kavu. To nisu poslali, mogli su i tu fotku poslati. Za drugim stolom sam sjedio s njima. Ovi iz HDZ-a su pošteni, nisu fotografirali, a ovi iz SDP-a, moji valjda iskusniji partijski drugovi, su to odmah odradili. Sjedio sam i s jednima i drugima. To vam je puna informacija", rekao je novinarima Bandić.



Međutim, dodao je, na tim kavama, ni sa SDP-om ni sa HDZ-om nije se razgovaralo o mogućem preslagivanju, nego se sa svojim prijateljima "HDZ-ovcima i SDP-ovcima družio za stolom".



Na ponovljeni upit znači li da je naklonjeniji suradnji s predsjednikom HDZ-a Tomislavom Karamarkom kada kaže da je bivša Vlada na čelu s SDP-om bila najgora u povijesti, Bandić je ponovio - da je bivša Vlada upropastila četiri godine, a ova, aktualna. je upropastila četiri mjeseca.



"Daj Bog da se ne upropaštava više ni jedan dan. Može se još mjesec dana upropastiti", dodao je.



Iskustva se plate ali neiskustva još više



Novinare je zanimalo i na koju će on stranu ako rezultati mogućih novih izbori pokažu opet nekakvo spajanje, a Bandić je procijenio da se "nikada više ovakva kombinacija neće dogoditi". Iskustva se plate, ali neiskustva još više, kazao je.



Na upit kojoj opciji pripada njegova stranka, Bandić je rekao da pripada "građanima Zagreba i boljitku hrvatskih građana. Europskom Zagrebu i europskoj Hrvatskoj. Europski Zagreb za europsku Hrvatsku".